
	Препорака CM/Rec(2024)1
на Комитетот на министри до земјите-членки
за еднаквоста на жените и девојчињата Ромки и Патувачи[footnoteRef:1] [1:  Терминот „Роми и Патувачи“ се користи во Советот на Европа за да се опфати широката разновидност на групите опфатени со работата на Советот на Европа во оваа област: од една страна, Роми, Синти/Мануш, Кале, Каале, Романишал, Бојаш/Рудари; б) Балкански Египќани (Египќани и Ашкали); в) Источни групи (Дом, Лом и Абдал); и, од друга страна, групи како што се Патувачи, Јениш и населението означено под административниот термин „Gens du voyage“, како и лица кои се идентификуваат како Цигани. Ова е објаснувачка фуснота, а не дефиниција за Ромите и/или Патувачите.] 


(Усвоена од Комитетот на министри на 5 април 2024 година 
на 1494-тиот состанок на замениците-министри)


 
ПРЕАМБУЛА

Комитетот на министри на Советот на Европа, согласно со пропишаното во член 15.б од Статутот на Советот на Европа (ЕТS бр. 1),  

Имајќи предвид дека Советот на Европа има за цел да постигне поголемо единство помеѓу своите членки, дека оваа цел може да се постигне, особено, преку заедничко дејствување во полето на човековите права и дека земјите-членки на Советот на Европа, како Договорни страни на Европската конвенција за заштита на човековите права и основни слободи (ETS бр. 5, во понатамошниот текст „Конвенцијата“) и нејзините протоколи, се обврзаа да ги гарантираат човековите права и слободи утврдени во истата на сите во нивна надлежност без дискриминација и дека човековите права и слободи се универзални, неделиви, меѓусебно зависни и меѓусебно поврзани;

Истакнувајќи дека еднаквоста за Ромите и Патувачите и родовата еднаквост се од централно значење за заштитата на човековите права, функционирањето на демократијата и доброто владеење, почитувањето на владеењето на правото и промовирањето на одржлив развој и благосостојба за сите и потсетувајќи дека унапредувањето на родовата еднаквост и вклученоста на Ромите и Патувачите долги години е приоритет на Советот на Европа, што се потврдува со богатиот корпус на стандарди и стратегии развиени во овие две области;

Потсетувајќи дека сѐ уште постојат структурни пречки коишто го спречуваат остварувањето на целосното уживање на човековите права во општеството на жените Ромки и Патувачи и дека извештаите на телата за следење на Советот на Европа и на многу други меѓународни и национални тела покажуваат дека жените и девојчињата Ромки и Патувачи трпат изразенa нееднаквост во областите како што се образованието, вработувањето, економската состојба, домувањето, здравството, очекуваниот животен век и учеството во јавниот и политичкиот живот, дека се предмет на родово базирано насилство и дека честопати не се запознаени со постоењето на механизмите за разрешување на поплаки воспоставени со цел справување со дискриминацијата;

Свесни дека антициганизмот[footnoteRef:2] е една од најзначајните причини за таквите нееднаквости и потсетувајќи дека Европската комисија против расизмот и нетолеранцијата го дефинира антициганизмот во својата Генерална препорака бр. 13 за борба со антициганизмот и дискриминацијата врз Ромите како специфична форма на расизам, идеологија заснована на расна супериорност, форма на дехуманизација и институционален расизам потхранет од историска дискриминација, која, меѓу другото, се изразува и со насилство, говор на омраза, експлоатација, стигматизација и најфлагрантен вид на дискриминација.  Антициганизмот има многу форми, како што  [2:  Многу Патувачи не сметаат дека терминот антициганизам ги отсликува нивните специфични искуства поврзани со расизмот.  За размислувања околу терминологијата, погледнете ја, исто така, и студијата „Антициганизам: причини, распространетост, последици, можни одговори“ нарачана од Комитетот на експерти за прашања поврзани со Ромите и Патувачите (ADI-ROM).] 

се расизмот кон Патувачите, непријателството кон нивниот номадски начин на живот, којшто е заштитен со член 8 од Конвенцијата, и политиките и законодавството против номадизмот;  
 
Потсетувајќи дека оваа дефиниција беше повторена во Декларацијата на Комитетот на министри за подемот на антициганизмот и расистичкото насилство врз Ромите во Европа, усвоена на 1 февруари 2012 година;

Подвлекувајќи дека жените Ромки и Патувачи не само што се погодени од антициганизмот, туку и се честопати предмет на многубројни и вкрстени форми на дискриминација, особено врз основа на род, и дека тие може да се соочуваат со сексизам и насилство во комбинација со стереотипи, предрасуди и дискриминаторско однесување или норми коишто се поврзани со нивното етничко потекло, номадски начин на живот, миграција или статус на бегалци, религија, сексуална ориентација, родов идентитет и изразување, полови карактеристики, возраст, попреченост или други лични карактеристики;

Потврдувајќи дека оваа интерсекциска дискриминација ги влошува нееднаквостите коишто ги трпат жените и девојките Ромки и Патувачи и дека тоа води кон особена ранливост;

Свесни дека комбинацијата на антициганизам и сексизам придонесува за формирање на ставовите и очекувањата на општеството во целина, вклучувајќи ги и момчињата и мажите, и нормите наметнати на жените и девојчињата Ромки и Патувачи, и дека таквите ставови, очекувања и норми претставуваат бариера за нивното зајакнување;

Признавајќи дека антициганизмот и сексизмот водат кон расистички и сексистички дејствија, вклучително и кон говор на омраза, кои се вршат на индивидуално, институционално и општествено ниво, како и до криминал од омраза, и потврдувајќи ја важноста од креирање и спроведување на мерки за справување со сите такви случаи; 

Потврдувајќи ја важноста на соработката меѓу повеќе засегнати страни и клучните улоги, како на јавните институции, вклучително и телата за еднаквост и националните институции за човекови права, така и на невладините чинители, вклучително и невладините организации составени од жени Ромки и Патувачи, во обезбедувањето еднаквост за жените и девојчињата Ромки и Патувачи, што е основен услов за целосно уживање на нивните права;

Потсетувајќи на придонесот на жените и девојчињата Ромки и Патувачи во општеството и потврдувајќи ја важноста на организациите за Роми и Патувачи, вклучително и оние предводени од млади лица, младинските центри и неформалните младински групи, во зајакнувањето и градењето на капацитетите на овие жени и девојчиња;

Истакнувајќи ја важноста од интегрирање на родовата димензија во политиките чија што целна група се Ромите и Патувачи и интегрирање на димензијата на Ромите и Патувачите во политиките чија што целна група се жените и девојчињата и унапредување на родовата еднаквост (двојно вклучување во главните политики);

Подвлекувајќи ја важноста од подигнување на свеста кај жените и девојчињата Ромки и Патувачи за нивните човекови и демократски права и за механизмите за заштита на овие права и истакнувајќи дека зајакнувањето на жените и девојчињата Ромки и Патувачи да ги користат таквите механизми е предуслов за нивната еманципација и активно учество во јавниот и политичкиот живот;

Потврдувајќи дека жените и девојчињата Ромки и Патувачи се спречени целосно да ги уживаат своите права поради различни родово специфични нееднаквости коишто произлегуваат од одредени ранливости, а особено:

- 	забележувајќи дека бездржавјанството, ризикот од бездржавјанство или недостигот на документи за идентификација доведуваат до специфични форми на дискриминација и ранливост кои имаат особено сериозни последици по животите на мајките Ромки и Патувачи;

- 	имајќи предвид дека жените Ромки и Патувачи честопати се примарни даватели на нега на децата, преземаат голем дел од семејните обврски и остануваат дома, а како резултат на тоа тие се несразмерно погодени од сиромаштијата, политиките и законодавството против номадизмот и од лошото домување и сместување;

-	свесни дека бројот на посвојувања и сместувања на деца Роми и Патувачи во алтернативни форми на згрижување е поголем од просечниот и дека тоа несразмерно ги погодува мајките Ромки и Патувачи како главни даватели на нега;

- 	забележувајќи дека извештаите покажуваат родово-специфични недостатоци во однос на ниво на посетување на училиште, писменост и вработеност на девојчињата и жените Ромки и Патувачи во споредба со момчињата и мажите Роми и Патувачи;

- 	свесни дека одредени форми на насилство врз жените и девојчињата, како што се детските бракови, раните бракови и принудните бракови, претставуваат специфични пречки со кои се соочуваат некои девојчиња Ромки и Патувачи во пристапот до образование, здравствена заштита или вработување и дека тие практики влијаат на нивното право на развој во смисла на член 6 од Конвенцијата на Обединетите нации за правата на детето;

- 	подвлекувајќи дека жените и девојчиња Ромки и Патувачи се меѓу најранливите членови на општеството, што ги става во поголем ризик од други форми на насилство, вклучително и трговија со луѓе и семејно, сексуално и други форми на насилство врз жените опфатени со Конвенцијата на Советот на Европа за спречување и борба против насилството врз жените и семејното насилство (CETS бр. 210);

- 	забележувајќи ги специфичните предизвици со кои се соочуваат жените и девојчиња Ромки и Патувачи во пристапот до здравствена заштита, вклучително и сексуалното и репродуктивното здравје и права, и свесни за специфичните форми на насилство коишто ја сочинуваат практиката на присилна стерилизација на жените и девојчиња Ромки, којашто е широко распространета низ неколку децении;

- 	забележувајќи ги постоечките податоци и извештаи кои укажуваат на ниско учество на жените Ромки и Патувачи во политичкиот и јавниот живот и признавајќи ја потребата од конкретни мерки за справување со постоечките бариери, вклучително и позитивни акциски мерки, мерки за подигнување на свеста за носителите на одлуки и градење капацитетите и зајакнување на жените и девојчињата Ромки и Патувачи;

Надоврзувајќи се на други релевантни договори и необврзувачки стандарди на Советот на Европа и други меѓувладини организации и потпирајќи се на релевантната судска пракса на Европскиот суд за човекови права (Судот) и наодите и препораките на телата за следење на Советот на Европа, Канцеларијата на Комесарот за човекови права и други институции;

Потсетувајќи дека консултациите и дијалогот со граѓанското општество на Ромки и Патувачи, спроведени преку меѓународните конференции за жената Ромка и состаноците за дијалог укажаа на потребата од осврнување на нееднаквостите на жените и девојчињата Ромки и Патувачи во конкретна препорака на Комитетот на министри;

Имајќи за цел да обезбеди насоки за сите оние кои придонесуваат кон комплексната задача за гарантирање еднаквост за жените и девојчињата Ромки и Патувачи,

Препорачува владите на земјите-членки:

1.	да преземат законски и други неопходни мерки, со активно вклучување на жените и девојчињата Ромки и Патувачи, за да обезбедат ефективно спроведување на принципите и насоките приложени кон оваа препорака; 

2.	да преземат соодветни мерки за поттикнување и поддршка на организациите на граѓанското општество, медиумите, политичките партии, регионалните и локалните власти и другите засегнати страни да ги усвојат мерките што се наведени во принципите и насоките приложени кон оваа препорака;

3.	да ги промовираат целите на оваа препорака на локално, регионално, национално, европско и меѓународно ниво и да се вклучуваат во дијалог и соработка со сите засегнати страни во насока на остварување на тие цели;

4.	да се погрижат оваа препорака да биде преведена, колку што е можно, на националните, регионалните и малцинските јазици и да се дисеминира што е можно пошироко меѓу надлежните органи и засегнатите страни, вклучително и на јазик којшто е прифатлив и разбирлив за лицата со попреченост и за младите;

5.	редовно да го ревидираат статусот на спроведување на оваа препорака во насока на унапредување на нејзиното влијание и да го информираат Комитетот на министри за преземените мерки од страна на земјите-членки и другите засегнати страни, за постигнатиот напредок и за сите преостанати недостатоци. 






































Прилог кон Препораката CM/Rec(2024)1 на Комитетот на министри до земјите-членки за еднаквоста на жените и девојчињата Ромки и Патувачи





Принципи и насоки во врска со еднаквоста на жените и девојчињата Ромки и Патувачи

I.	Опфат и општи принципи

1.	Целта на следните принципи и насоки е да им се помогне на земјите-членки и на другите релевантни засегнати страни во промовирањето и постигнувањето на еднаквост за жените и девојчињата Ромки и Патувачи и во нивната заштита од дискриминација, омраза и насилство, со специфичен фокус на областите во кои се тие најмногу се изложени на интерсекциска дискриминација.  

2.	Природата и обемот на мерките што треба да се преземат за исполнување на оваа препорака се определуваат на флексибилен начин, земајќи ги предвид условите коишто се карактеристични за секоја земја-членка.

II.	Решавање на нееднаквостите во однос на регистрацијата во матичните книги, личните документи и бездржавјанството

3.	Земјите-членки треба да преземат ефективни мерки за идентификување, дефинирање и регулирање на правниот статус на сите жени и девојчиња Ромки и Патувачи кои живеат на нивната територија и се без документи, без државјанство или се во ризик од бездржавјанство, на еднаква основа со останатите жители.  

4.	Земјите-членки треба да обезбедат дека процедурите за граѓанска регистрација и документација се достапни во пракса за жените и девојчињата Ромки и Патувачи и да ги елиминираат финансиските и административните бариери кои се за нив тешки да за надминување.

5.	Земјите-членки треба да спречат ситуации на повторно појавување или одолговлекување на недостигот на лични документи и бездржавјанството, така што ќе осигураат дека сите деца Роми и Патувачи се регистрирани во матичните книги веднаш по нивното раѓање и добиваат потврда за раѓање или еквивалентен извод, независно од правниот статус и достапните документи на нивните родители, и треба да обезбедат можност за задоцнета регистрација на раѓање.

III.	Заштита од екстремна сиромаштија и обезбедување пристап до социјална заштита

6.	Земјите-земји треба да ги заштитат сите жени и девојчиња Ромки и Патувачи на нивната територија од екстремна сиромаштија, која влијае на многу од нив несразмерно, и да се погрижат оние кои немаат соодветни ресурси да добијат соодветна социјална помош, вклучително и социјални станови или соодветни локации за привремени живеалишта.  За таа цел, земјите-членки треба да користат родово сензитивен пристап и да ги отстранат сите пречки што го блокираат пристапот на жените и девојчињата Ромки и Патувачи до социјална помош, како што е условот за вообичаен престој.	

7.	Земјите-членки треба да осигураат дека надлежните органи ќе им обезбедат лесно разбирливи информации на жените и девојчињата Ромки и Патувачи за нивното право на социјална помош на јазик што тие го разбираат.  За таа цел, надлежните органи треба проактивно да се доближат до нив, вклучително и преку вклучување на медијатори од заедницата.

8.	Земјите-членки треба да се погрижат нивните надлежни органи да им ги дадат потребните совети и помош на жените и девојчињата Ромки и Патувачи кога тие аплицираат за социјална помош и во текот на целата процедура за аплицирање за да бидат сигурни дека ја добиваат социјалната помош на која имаат право.  Тие, исто така, треба да обезбедат формулари за аплицирање коишто се едноставни за користење, концизни и лесно разбирливи, како и јасни упатства за нивно пополнување и успешно завршување на процедурите за аплицирање.

IV.	Решавање на нееднаквостите во однос на посвојувањето и сместувањето на деца Роми и Патувачи во алтернативни форми на згрижување

9.	Земјите-членки треба, во согласност со меѓународните стандарди, онаму каде што е соодветно и во консултација со организациите на граѓанското општество, да го надгледуваат и следат бројот на деца Роми и Патувачи кои се сместени кај роднини, во згрижувачки семејства, во други услови слични на семејството или во институции за згрижување деца (алтернативни форми на згрижување) и да ги споредуваат тие бројки со бројките што се однесуваат на другите деца.

10.	Земјите-членки треба да гарантираат дека мајките Ромки и Патувачи и нивните деца ја уживаат заштитата обезбедена со меѓународните и националните стандарди на исто ниво и исто толку ефективно како и сите лица во однос на сместувањето под грижа на државата и посвојувањето, без дискриминација по која било основа.

11.	За да се спречи непропорционална употреба на посвојувањето и сместувањето на деца Роми и Патувачи во алтернативни форми на згрижување, земјите-членки треба да осигураат дека родителите ја добиваат потребната поддршка за да можат самите тие да ја пружат грижата што им е неопходна на нивните деца.  Отстранувањето на децата Роми и Патувачи од нивните семејства и нивното сместување во алтернативни форми на згрижување или посвојување треба да биде мерка која се применува само во краен случај и само кога е тоа во најдобар интерес на детето, во согласност со меѓународните стандарди.

12.	Земјите-членки треба да осигураат дека децата Роми и Патувачи кои се отстранети од нивните семејства се сместуваат првенствено кај роднини и само во краен случај во згрижувачки семејства или во институции за згрижување деца, кои треба да бидат соодветни за нивното воспитување и колку што е можно повеќе да личат на нивната семејна средина.  Во сите такви случаи, семејните односи треба да се зачуваат колку што е можно повеќе и да се преземаат чекори за обединување на семејството.

13.	Земјите-членки треба да осигураат дека алтернативните средини за згрижување и услови за посвојување им овозможуваат на децата Роми и Патувачи да учат и да го зачуваат своето знаење за нивниот мајчин јазик и културата на Ромите и Патувачите и да ги заштитат од предрасуди, дискриминација и насилство.

14.	Земјите-членки треба да усвојат соодветни законски рамки за да забранат секакво сместување на деца Роми и Патувачи во алтернативни форми на згрижување врз основа на сиромаштија или економска ситуација или на етничка основа, и да обезбедат можност за оспорување на таквите одлуки пред судовите.

15.	Земјите-членки треба да воспостават соодветна правна рамка за редовно судско преиспитување на одлуките со коишто се сместуваат децата Роми и Патувачи во алтернативните форми на згрижување.

16.	Земјите-членки треба да воспостават програми за поттикнување на Ромите и Патувачите да станат згрижувачи и да спроведуваат привремени посебни мерки за поттикнување на вработувањето на Ромите и Патувачите во службите за заштита на децата.

17.	Земјите-членки треба да креираат, финансираат и спроведуваат програми за враќање на децата Роми и Патувачи од алтернативните форми на згрижување во нивните семејства.

V.	Решавање на нееднаквостите во домувањето и сместувањето

18.	Со оглед на тоа што жените Ромки и Патувачи несразмерно се погодени од лоши услови за домување, земјите-членки треба да преземат ефективни мерки за да се обезбеди дека тие и нивните семејства се успешно и еднакво снабдени со соодветно сместување, без дискриминација.  Во однос на жените и девојчињата Патувачи, доволен број на адеквантни, безбедни и соодветно опремени, од културен аспект, места за престојување и локации за привремени живеалишта коишто не се погодени од резиденцијална сегрегација треба да бидат достапни.                                                                                                                                                                                                                                                                                                                                                                                                                                                                                                                                                            

19.	За таа цел, земјите-членки треба да се погрижат дека жените Ромки и Патувачи и нивните семејства имаат ефективен и еднаков пристап до социјално домување и други форми на домување и да ги отстранат критериумите за доделување социјално домување коишто се навидум неутрални, но имаат дискриминаторско влијание врз жените Ромки и Патувачи.  Покрај тоа, тие треба да обезбедат дека лицата кои се во ранливи ситуации, како што се бездомниците и иселените жени Ромки и Патувачи имаат право на и приоритетен пристап до социјално домување, вклучувајќи и мобилно сместување.  

20.	Земјите-членки треба да преземат целни мерки за да се осигураат дека пристапот на жените Ромки и Патувачи до сопственост и нивните права на наследство е, колку што е можно повеќе, независен од нивниот граѓански статус. Треба да ја подигнат свеста кај жените Ромки и Патувачи за нивните права на сопственост и наследство и да го олеснат нивниот пристап до сопственост.

21.	Земјите-членки треба да обезбедат дека законодавството и политиките ја почитуваат слободата на жените Ромки и Патувачи на избор помеѓу седентарен и номадски начин на живот и да создадат услови што се потребни за водење на таквиот начин на живот, согласно со член 8 од Конвенцијата и Препораката Rec(2005)4 на Комитетот на Министри до земјите-членки за подобрување на условите за домување на Ромите и Патувачите во Европа. 

22.	Земјите-членки треба да преземат ефективни мерки за да се обезбеди дека жените Ромки и Патувачи и нивните семејства живеаат, на еднаква основа со општата популација, во здрави услови за живеење и сместување со соодветна санитарна опрема.  За таа цел, тие треба да се консултираат со засегнатите семејства, да им помогнат да се преселат од токсични, штетни и загадени области кои се непогодни за живеење на луѓе и да им обезбедат соодветно алтернативно сместување. 

23.	Земјите-членки треба да се осигураат дека преместувањата и иселувањата на жените и девојчињата Ромки и Патувачи се во согласност со меѓународните и европските стандарди и дека се крајни мерки. Дополнително, пред извршувањето на какво било иселување, треба да се погрижат дека жените и девојчињата Ромки и Патувачи се обезбедени со соодветни понуди за алтернативно сместување, вклучувајќи мобилно сместување или места за престојување со што ќе се избегне какво било бездомништво.  

VI.	Решавање на нееднаквостите со кои се соочуваат девојчињата Ромки и Патувачи во раното детство и школското образование

24.	Земјите-членки треба да обезбедат, вклучувајќи преку национални или специфични образовни стратегии, дека институциите за рано детско образование и згрижување, основните и средните училишта, центрите за стручни обуки и високообразовните институции преземаат ефективни посебни мерки за обезбедување еднакво учество на девојчињата Ромки и Патувачи во квалитетно образование. Ова треба да вклучува мерки за зголемување на нивниот упис, посетеност и постигнувања, а истовремено избегнување на каква било сегрегација на етничка или друга основа. 

25.	Земјите-членки треба да обезбедат, вклучувајќи преку соодветен дизајн на училишно уредување и наставни програми, дека разновидните традиции и начини на живот на девојчињата Ромки и Патувачи, заедно со номадизмот, се приспособени, прифатени и почитувани и дека тие девојчиња имаат соодветни образовни средини за зачувување на нивната култура, на еднаква основа со момчињата Роми и Патувачи и другите деца од малцинско потекло. 

26.	Земјите-членки треба да ги поддржат неформалните и воннаставните образовни активности за девојчињата Ромки и Патувачи за да се обезбеди, колку што е тоа можно, дека тие постигнуваат еднакви образовни резултати.

27.	Земјите-членки треба да го олеснат вработувањето на наставници, психолози, училишни советници, училишни медијатори и друг помошен персонал од ромските и патувачките заедници, вклучувајќи ги и жените, со цел да се олесни комуникацијата помеѓу училиштата и родителите, да се зголеми посетеноста и успехот на девојчињата Ромки и Патувачи и да се избегне нивното рано напуштање на училиштето.

28.	Земјите-членки треба да обезбедат одржливост за помошниот персонал во училиштата којшто работи во корист на девојчињата Ромки и Патувачи, на пример преку воведување и одржливо финансирање на работни места за ромски и патувачки образовни медијатори.

29.	Земјите-членки треба да дизајнираат, финансираат и спроведат програми за спречување и борба против насилството од учениците и наставниците врз девојчињата Ромки и Патувачи.

VII.	Решавање на нееднаквостите во однос на здравствената заштита и сексуалните и репродуктивните права

30.	Земјите-членки треба да преземат ефективни мерки на навремен и недискриминаторски начин за да се обезбеди најдобрата можна здравствена состојба за сите жени и девојчиња Ромки и Патувачи, вклучувајќи за тие кои ги немаат потребните финансиски средства или документи, и да се одговори соодветно на и спречат сите избегливи здравствени ризици на кои се изложени, особено во областите на сексуалното и репродуктивното здравје и права, вклучувајќи ги контрацепцијата, пренаталната, наталната и постнаталната грижа и менталното здравје.  

31.	Земјите-членки треба да ги отстранат сите финансиски или административни пречки коишто ги спречуваат жените и девојчињата Ромки и Патувачи да имаат пристап до здравствената заштита. За тие кои немаат финансиски средства, ова може да се постигне преку бесплатна или субвенционирана здравствена заштита, приклучување кон шема за здравствено осигурување без плаќање или друг систем преку кој властите ќе ги сносат трошоците за потребната нега.  

32.	Земјите-членки треба да ги информираат, да ја подигнат свеста кај и да ги советуваат жените и девојчињата Ромки и Патувачи за здравствените проблеми, вклучувајќи го сексуалното и репродуктивното здравје и права за да им се овозможи да бараат и да имаат пристап до соодветна здравствена заштита и да се создаде безбедна средина за споделување на знаење на оваа тема.

33.	Земјите-членки треба да забранат, спречат, елиминираат и санкционираат каква било форма на насилство врз жените, вклучувајќи стерилизација и други кршења на човековите права, како и дискриминација и сегрегација на жените и девојчињата Ромки и Патувачи во здравствениот сектор, особено во однос на мајчинството и репродуктивната здравствена заштита.

34.	Земјите-членки треба да ангажираат социјални работници и здравствени медијатори или медијатори за заедницата од ромските и патувачките заедници, вклучувајќи жени, за да го олеснат пристапот до здравствена заштита на жените и девојчињата Ромки и Патувачи и да ја олеснат комуникацијата помеѓу нив и здравствените работници. 

VIII.	Решавање на нееднаквостите во вработувањето и економската состојба

35.	Земјите-членки треба да преземат ефикасни мерки за  да се подигне свеста за и да се обезбеди почитување на правото на еднаков и недискриминаторски пристап до пазарот на трудот на жените Ромки и Патувачи кои се баратели на работа. 

36.	Со оглед на несразмерно високата стапка на невработеност кај жените Ромки и Патувачи, земјите-членки треба да развијат стратегии за вработување што се состојат од посебни привремени мерки со цел да се обезбеди нивното одржливо вработување. Таквите мерки може да вклучуваат:

- обезбедување помош и поддршка на овие жени во преминот од образовниот систем до пазарот на трудот, вклучително и преку поддршка за стекнување со вештини, знаење и способности коишто ја подобруваат нивната вработливост,
- развивање програми за стручни обуки за жените и девојчињата Ромки и Патувачи кои соодвествуваат на локалните или регионалните потреби,
- воведување на мерки за стимулација, како што се стипендии за студирање, платени стажирања и менторска поддршка, за да се охрабрат жените и девојчињата Ромки и Патувачи да учествуваат во практиканства,
- развивање иницијативи во социо-економскиот сектор (на пример, социјални претпријатија);
- поддршка за жените Ромки и Патувачи да започнат свој бизнис или да го легализираат постоечкиот и
- вработување на жените Ромки и Патувачи во државната администрација и јавните или претпријатијата во државна сопственост.

IX.	Гарантирање на заштита на жените и девојчињата Ромки и Патувачи од насилство

37.	Земјите-членки треба да ги заштитат жените и девојчињата Ромки и патувачи кои се жртви или се во ризик да бидат жртви на насилство мотивирано од омраза, сексуално, семејно или други форми на родово базирано насилство или трговија со луѓе со тоа што ќе ги информираат за:

а. механизмите за поднесување жалба и пријава за различните форми на насилство и трговија со луѓе и

б. постоечките мерки за заштита и законски процедури кои може да се бараат во ситуација на ризик за безбедноста на засегнатото лице, вклучувајќи итна наредба за напуштање на домот, налог за заштита или забрана за приближување, безбедно старателство и договор за видување со децата. 

Покрај тоа, треба да им дадат поддршка, помош и заштита на тие жени и девојчиња за време на истрагата и судската постапка и да го почитуваат нивното право на приватност, онаму каде што е потребно и зависно од нивната одредена ранливост, преку обезбедување на бесплатен совет и правна помош.

38.	Земјите-членки треба да се погрижат жените и девојчињата Ромки и Патувачи кои се жртви на горенаведените форми на насилство или на трговија со луѓе да најдат заштита преку пристапни, соодветни и координирани услуги за поддршка, како што се бесплатните телефонски линии за помош и советувалишните центри и да имаат недискриминаторски пристап до прифатилиштата или кризните центри за жртви на силување и сексуално насилство. Таквите услуги треба да бидат обезбедени на јазик разбирлив за жените и девојчињата Ромки и Патувачи. 

39.	Земјите-членки треба да преземат ефективни мерки за подобрување на пријавувањето на насилството врз жените и девојчињата Ромки и Патувачи и трговијата со луѓе на коишто тие се жртви. Освен тоа, земјите-членки треба да преземат ефективни мерки за да се обезбеди дека полицијата и судството ги процесираат таквите жалби на непристрасен, брз и ефикасен начин.  

40.	Земјите-членки треба да обезбедат ефективна истрага и кривично гонење на насилството врз жените и девојчињата Ромки и Патувачи и разубедувачки санкции за сторителите на таквото насилство.  Властите треба да ја истражат, по службена должност, можноста за расистичка или сексистичка основа во согласност со нивните должности според судската пракса на Судот.

41.	Земјите-членки треба да преземат ефективни мерки за спречување на присилната стерилизација, присилниот ран и детски брак и насилството извршено во име на „честа“, особено преку спроведување на основните инструменти за заштита на жените од насилство и преку соработка со ромските и патувачките заедници, организациите, социјалните работници и медијаторите. Исто така, тие треба да преземат ефективни мерки за санкционирање и искоренување на овие практики.

42.	Земјите-членки треба да спречат жените и девојчињата Ромки и Патувачи да станат жртви на горенаведените форми на насилство или трговија со луѓе, особено преку воспоставување на услуги за заштита на жртвите и креирање, финансирање и спроведување на кампањи, со вклученост на жените и девојчињата, за подигање на свеста и програми за обуки за жените и девојчињата Ромки и Патувачи во врска со нивните човекови права и постоечките мерки за заштита од таквите форми на насилство.

X.	Зајакнување на жените и девојчињата Ромки и Патувачи и на нивните капацитети

43.	Земјите-членки треба да го поддржат личниот развој и зајакнувањето на жените и девојчињата Ромки и Патувачи преку мерки кои придонесуваат за зајакнување на нивните капацитети во области како што се дигиталната, финансиската и правната писменост, вклучително и преку стипендии, шеми за менторство и програми за млади и лидерство. 

44.	Земјите-членки треба да обезбедат дека жените и девојчињата Ромки и Патувачи имаат ефективен пристап до правда и дека добиваат правна заштита во случаи на дискриминација и расизам.  За таа цел, тие треба да преземат мерки за правна едукација и зајакнување на жените и девојчињата Ромки и Патувачи, да се осигураат дека тие имаат ефективен пристап до правна помош, којашто треба да биде бесплатна колку што е можно, и да вклучат правно застапување.  Земјите-членки, исто така, треба да ги обучат правните професионалци соодветно да одговорат на предизвиците со кои се соочуваат жените и девојчињата Ромки и Патувачи при остварувањето на нивните права, вклучително и кога тие се предмет на кривична постапка.   

45.	Земјите-членки треба да поддржат мерки чија цел е воспоставување врски помеѓу жените и девојчињата Ромки и патувачи, на пример, преку создавање мрежи на жени и девојчиња Ромки и Патувачи на национално и меѓународно ниво и преку обезбедување помош на невладините организации коишто работат со жените и девојчињата Ромки и патувачи.  Мерките во оваа област треба да се развиваат во соработка со ромските и патувачките заедници и организации.

46.	Земјите-членки треба да ги охрабрат иницијативите од лидерите на заедниците, новинарите и медиумите, истовремено почитувајќи ја нивната самостојност, за промовирање на женски примери од ромските и патувачките заедници.

XI.	Учество во политичкиот и јавниот живот (вклучително и во донесувањето одлуки)

47.	Земјите-членки, политичките партии и организациите на граѓанското општество треба да работат со жените и девојчињата Ромки и Патувачи и нивните организации за да ги идентификуваат пречките со кои се соочуваат жените и девојчињата Ромки и Патувачи кои би сакале да учествуваат во политичкиот и јавниот живот и да им обезбедат ефективна поддршка. 

48.	Земјите-членки, политичките партии и организациите на граѓанското општество треба да преземат мерки и активно да работат со жените и девојчињата Ромки и Патувачи, вклучително и преку активности за подигање на свеста за да се обезбеди дека тие се соодветно информирани за важноста од политичкото учество, за различните видови и методи на политичко учество и за можностите, активностите или проектите кои може да им бидат од интерес. Таквите мерки треба да ги опфатат и жените и девојчињата Ромки и Патувачи кои живеаат во руралните области. 

49.	Земјите-членки, а особено нивните локални власти, треба да го охрабрат и поддржат граѓанскиот и ангажманот на заедницата, политичкото учество, учеството во избори и присуството на жените и девојчињата Ромки и Патувачи во јавните простори и да осигураат дека јавните и политичките простори се безбедни од насилство, вознемирување, говор на омраза и сексизам. 

50.	Со цел да ја искористат нивната експертиза, земјите-членки треба редовно да ги вклучуваат и да се консултираат со жените и девојчињата Ромки и патувачи и нивните организации на граѓанското општество во различните фази од креирањето политики, вклучително и во проценката за потреби, планирањето, спроведувањето, следењето и евалуацијата. За таа цел, тие треба да воспостават платформи за траен дијалог и учество како што се работни групи, комитети, јавни форуми и советодавни совети.

51.	Политичките партии и организациите на граѓанското општество треба активно да го промовираат учеството на жените Ромки и патувачи во нивната внатрешна структура, вклучително и на лидерско ниво и при номинацијата на кандидати за избори.  За таа цел, тие треба да го земат предвид воведувањето на минимални пропорционални квоти.

52.	Политичките партии и организациите на граѓанското општество треба да спроведат програми за обука на членовите и вработените за да ги избегнат, одбијат и реагираат на сите форми на дискриминација, предрасуди и антициганизам врз жените и девојчињата Ромки и Патувачи. 

53.	Политичките партии и организациите на граѓанското општество треба да работат со медиумите и новинарите за да се обезбеди дека медиумското известување за жените и девојчињата Ромки и Патувачи не содржи стереотипи и сексизам и дека медиумите ги промовираат жените Ромки и Патувачи кои се вклучени во политичкиот и јавниот живот како примери.

XII.	Собирање податоци и спроведување на истражувањa и мониторинг 

54.	Земјите-членки треба, онаму каде што е соодветно и во дијалог со оние кои се засегнати, да собираат и анализираат статистички податоци поделени по пол за Ромите и Патувачите за точна проценка на условите за живот на жените и девојчињата Ромки и Патувачи во клучните области опфатени со оваа препорака. Ваквите податоци треба да се приберат во согласност со применливите прописи за заштита на податоци и принципите на доверливост, информирана согласност и доброволна самоидентификација.

55.	Земјите-членки треба, онаму каде што е соодветно, да иницираат и поддржат квантитативни и квалитативни истражувања за жените и девојчињата Ромки и патувачи, нивните услови за живот и ризици од индивидуална и институционална дискриминација.  Ваквите истражувања треба да бидат соодветно финансирани, периодично спроведувани и со учество на жените и девојчињата Ромки и Патувачи, како и ромските и патувачките организации на граѓанското општество.

XIII.	Развивање законодавни рамки, стратегии и акциски планови

56.	Земјите-членки треба да обезбедат дека меѓународните и регионалните стандарди за правата на жените и девојчињата Ромки и Патувачи се пренесени, на пример, во националното законодавство, стратегиите и акциските планови и дека се спроведуваат во пракса.

57.	Земјите-членки треба да ги разгледаат навидум неутралните законски одредби, национални политики или програми коишто имаат дискриминаторско влијание врз жените и девојчињата Ромки и Патувачи со цел да се отстранат или реформираат и да се усвои родово сензитивен пристап. 

58.	Земјите-членки треба да развијат стратегии, акциски планови и буџетски линии за спроведувањето на оваа препорака коишто содржат јасни и мерливи цели, индикатори, целни вредности и насоки и да ги дефинираат одговорните институции и временски рамки за постигнување на секоја од целите, во консултација со ромските и патувачките заедници и организации. 

59.	Земјите-членки треба да ги користат гореспомнатите податоци и резултати, кога е тоа соодветно, за редовна проценка и подобрување на постоечките политики, стратегии и акциски планови, мерење на напредокот на нивните цели и иницирање на дополнителни политики и мерки. 

60.	Земјите-членки треба да ги зајакнат и охрабрат телата за еднаквост и националните институции за човекови права да ги користат нивните мандати за обезбедување на еднаквост за жените и девојчињата Ромки и Патувачи и за спроведување на мерките што се наведени во оваа препорака.

61.	Земјите-членки треба да обезбедат двојно вклучување на интересите и проблемите на Ромите и Патувачите од една страна и интересите и проблемите на жените и девојчињата од друга страна во законодавството и политиките во сите релевантни области на политиките. 

62.	Земјите-членки треба да спроведат програми за обуки за интеркултурни комептенции, еднаквост, родова еднаквост и анти-расизам за вработените во националните, регионалните и локалните власти одговорни за работа со жените и девојчињата Ромки и Патувачи со цел тие вработени да ги избегнат, одбијат и реагираат на сите форми на дискриминација, предрасуди, антициганизам и сексизам врз жените и девојчињата Ромки и Патувачи и да бидат подготвени да се справат со тие проблеми, вклучувајќи го и родово базираното насилство.

